Diari Oficial de la Generalitat Valenciana


Sumari del DOGV 8449, del 21-12-2018 (2018/11302)

RESOLUCIÓ de 14 de desembre de 2018, de la Vicepresidència i Conselleria d'Igualtat i Polítiques Inclusives, per la qual es convoca per a l'exercici 2019 les subvencions a entitats locals i entitats sense ànim de lucre per a la millora de les condicions d'accessibilitat al medi físic.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8449

Data del DOGV
:   21-12-2018

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2018/11132


Data del document
:   14-12-2018

Organisme emissor
:   Vicepresidència i Conselleria d'Igualtat i Polítiques Inclusives

Tipus de document
:   Resolució

Anàlisi jurídica

 Descriptors 

:   * Vicepresidència i Conselleria d'Igualtat i Polítiques Inclusives
    * ajuda pública

RESOLUCIÓ de 14 de desembre de 2018, de la Vicepresidència i Conselleria d'Igualtat i Polítiques Inclusives, per la qual es convoca per a l'exercici 2019 les subvencions a entitats locals i entitats sense ànim de lucre per a la millora de les condicions d'accessibilitat al medi físic. [2018/11000]  
Mitjançant Ordre 1/2016, de 20 de gener, de la Vicepresidència i Conselleria d'Igualtat i Polítiques Inclusives, per la qual s'estableixen les bases reguladores per a la concessió d'ajudes i subvencions en matèria d'atenció a persones amb diversitat funcional, promoció de l'autonomia personal i de l'accessibilitat (DOGV 7705, 26.01.2016), es regulen en el títol II, capítol I, les bases per a la concessió de subvencions per a la millora de les condicions d'accessibilitat al medi físic.  
Aquesta línia de subvenció es troba inclosa dins del Pla estratègic de subvencions de la Vicepresidència i Conselleria d'Igualtat i Polítiques Inclusives 2018-2020, amb l'objectiu de fomentar l'eliminació de barreres arquitectòniques i de la comunicació que faciliten l'accessibilitat als espais públics i als edificis de concurrència pública.  
  
En virtut d'allò exposat i de conformitat amb l'article 16.4.b de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, resolc:  
  
Primer. Objecte  
1. Convocar per a l'exercici 2019 les subvencions per a la millora de les condicions d'accessibilitat al medi físic, que regula l'Ordre 1/2016, de 20 de gener (DOGV 7705, 26.01.2016), de la Vicepresidència i Conselleria d'Igualtat i Polítiques Inclusives per la qual s'estableixen les bases reguladores per a la concessió d'ajudes i subvencions en matèria d'atenció a persones amb diversitat funcional, promoció de l'autonomia personal i de l'accessibilitat.  
2. Podran ser objecte de subvenció les actuacions de millora de les condicions d'accessibilitat al medi físic, a través de l'eliminació de barreres arquitectòniques i de la comunicació en espais públics i edificis de concurrència pública, les següents:  
a) Supressió de barreres arquitectòniques en edificis de concurrència pública, de titularitat pública, pertanyents a les entitats locals, que no s'han exclòs expressament de l'àmbit de la convocatòria.  
b) Supressió de barreres arquitectòniques en edificis de concurrència pública, de titularitat privada, pertanyents o amb dret d'ús a favor d'entitats sense ànim de lucre destinats a l'acció social de les persones amb diversitat funcional.   
c) Promoció de l'accessibilitat de la comunicació, que estableix mecanismes i alternatives tècniques que facen accessibles els sistemes de comunicació i senyalització en els àmbits anteriors.  
d) Eliminació de barreres en espais públics i elements d'ús públic:  
  
- Adaptació de platges urbanes en platges accessibles.  
- Adaptació de parcs i jardins en nuclis urbans.  
3. Hi queden excloses les actuacions destinades a la supressió de barreres arquitectòniques i en la comunicació que assenyala l'article 36 de l'Ordre 1/2016, de 20 de gener, de la Vicepresidència i Conselleria d'Igualtat i Polítiques Inclusives.  
  
Segon. Beneficiaris  
Podran sol·licitar les subvencions les entitats locals i les entitats sense fi de lucre, que siguen titulars d'espais públics i/o edificis de concurrència pública.  
  
Tercer. Finançament  
1. Aquesta convocatòria de subvencions es fa pel procediment de tramitació anticipada d'expedients de despesa, previst en l'article 167 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i en l'Ordre de 26 de setembre de 1994, de la Conselleria d'Economia i Hisenda.  
2. L'import màxim estimat per a finançar aquestes actuacions, segons el Projecte de llei de pressupostos de la Generalitat per a l'exercici 2019 que preveu en la secció 16, servei 03, programa pressupostari 313.40, Diversitat funcional, capítol II, és el següent:  
Denominació: Millora condicions d'accessibilitat al medi físic.  
Línia de subvenció: S0229.  
Consignació pressupostària: 300.000 ?.  
Procedència i quantia dels fons:  
Propis no condicionats: 300.000 ?.  
3. No obstant això, tant l'import màxim estimat de les ajudes que ha convocat aquesta resolució com aquesta quedaran condicionats a l'existència de crèdit adequat i suficient per a atendre-les en la Llei de pressupostos de la Generalitat que resulte aprovada per a l'exercici 2019.  
  
4. Una vegada aprovada i publicada la llei de pressupostos esmentada, per resolució de la vicepresidenta del Consell i consellera d'Igualtat i Polítiques Inclusives, es donarà publicitat a la línia pressupostària concreta i l'import global màxim destinat a la concessió de les ajudes que preveu aquesta convocatòria.  
5. Així mateix, pel mateix mitjà, es donarà publicitat a qualsevol increment de crèdits en aquesta línia pressupostària per a la concessió de les ajudes previstes en aquesta convocatòria, com a conseqüència d'una generació, una ampliació o una modificació pressupostària. Aquesta ampliació de crèdits podrà aconseguir, com a màxim, el 2 % dels crèdits inicials.  
En aquest supòsit, l'assignació d'aquests crèdits objecte d'ampliació no requerirà una nova convocatòria i es farà d'acord amb els mateixos criteris de valoració i procediment d'assignació que recull aquesta convocatòria.  
L'efectivitat de la quantia addicional queda condicionada a la declaració de disponibilitat del crèdit com a conseqüència de les circumstàncies assenyalades abans i, si escau, prèvia aprovació de la modificació pressupostària que hi procedisca, en un moment anterior a la resolució de la subvenció.  
  
Quart. Termini, lloc i forma en què han de presentar-se les sol·licituds  
1. El termini de presentació de les sol·licituds serà de trenta dies naturals comptats des del següent al de la publicació d'aquesta resolució en el Diari Oficial de la Generalitat Valenciana.  
2. Les sol·licituds de subvenció es presentaran exclusivament per via telemàtica, mitjançant la signatura electrònica pròpia de l'entitat que la sol·licita o la de la persona que la represente. A l'efecte de participació en aquesta convocatòria, es considera que la mateixa subscripció de la sol·licitud de subvenció per les entitats susceptibles de ser beneficiàries, per si mateixes o per representant, implica la capacitat jurídica i d'obrar necessària per a:  
- Sol·licitar l'ajuda.  
- Permetre l'accés a la Plataforma Autonòmica d'Interoperabilitat.  
  
- Designar el compte bancari a què es transferirà, si escau, la subvenció.  
- Assumir les declaracions responsables de no-concurrència de causa legal per a obtindre la condició de beneficiàries (article 13 de la Llei 38/2003, general de subvencions).  
3. La sol·licitud telemàtica estarà accessible en la seu electrònica de la Generalitat: https://sede.gva.es.  
4. Com que la tramitació d'aquest procediment està prevista per mitjans telemàtics, tots els tràmits que afecten els interessats i interessades per a l'exercici dels seus drets i obligacions, així com l'esmena de la sol·licitud, es realitzaran per aquest mitjà.  
  
Cinqué. Documents i informació que han d'acompanyar la sol·licitud  
1. S'admetrà una única sol·licitud per entitat i modalitat d'ajuda, i cal omplir, a més de la part general de la sol·licitud (annex I), la part específica d'aquesta, segons siguen les obres o els equipaments que s'han de realitzar:  
a) Sol·licitud de subvenció per a la millora de les condicions d'accessibilitat al medi físic (obres), d'acord amb el model recollit en l'annex II.a.  
b) Sol·licitud d'ajuda per a la millora de les condicions d'accessibilitat al medi físic (equipament), d'acord amb el model recollit en l'annex II.b.  
2. A la sol·licitud, que ha omplit i subscrit la persona representant legal de l'entitat, l'acompanyarà amb caràcter general:  
a) Acord de l'òrgan competent de la corporació local o de l'entitat sense fi de lucre, pel qual s'aprova sol·licitar ajuda a la Vicepresidència i Conselleria d'Igualtat i Polítiques Inclusives per a dur a terme les obres o l'adquisició d'equipament, així com la finalitat concreta de l'actuació de millora.  
b) Memòria justificativa de la necessitat, que ha signat la persona que representa l'entitat.  
c) Pressupost detallat de l'obra o l'equipament objecte de sol·licitud.  
Quan l'import de la despesa objecte de l'ajuda supere la quantia de 18.000 - en el supòsit de subministrament de béns d'equip i la de 50.000 - per a l'obra, qui se'n beneficie haurà de sol·licitar, com a mínim, tres ofertes de diferents proveïdors, amb caràcter previ a la contracció del compromís de lliurament del bé o la realització de l'obra, conforme al que preveu l'article 31.3 de la Llei 38/2003, de 17 de novembre, general de subvencions.  
d) Certificació d'estar al corrent de les obligacions tributàries (Hisenda estatal i autonòmica), amb la Seguretat Social, en cas de no autoritzar l'òrgan gestor la consulta interactiva d'aquesta documentació (apartat H de la sol·licitud general).  
e) En el cas d'obres en edificis i en espais públics (parcs urbans), un exemplar del projecte tècnic, que haurà de reunir els requisits establits en l'apartat de l'annex II.a.  
f) En el cas d'espais públics (adaptació de platges), una còpia del projecte tècnic reduït, que haurà de reunir els requisits establits en l'apartat de l'annex II.a.  
g) Sol·licitud d'alta de domiciliació bancària omplida, segons model oficial que ha aprovat l'Ordre 18/2011, de 17 de juny, de la Conselleria d'Economia, Hisenda i Ocupació (DOGV 6548, 21.06.2011), que consta com a annex III, en cas de nou perceptor o canvi de compte bancari.  
  
h) En cas de tindre un dret d'ús al seu favor de l'edifici de concurrència pública per a destinar-lo a l'acció social a favor de les persones amb diversitat funcional, hauran de tindre l'acord i l'autorització escrita de l'entitat propietària per a dur a terme la millora de l'accessibilitat al lloc d'actuació.  
i) Per a entitats sense fi de lucre, en cas que la finalitat social no siga específicament la realització d'activitats a favor de les persones amb diversitat funcional, haurà de fer constar en una declaració responsable la garantia dels drets de les persones amb discapacitat o diversitat funcional.  
3. Documentació específica per a entitats locals:  
a) En el cas d'obres, declaració responsable o certificat de l'entitat en què conste la data de construcció de l'edifici, l'espai urbà i, si escau, les de totes les obres de reforma.  
b) Certificació municipal d'inclusió de l'immoble en l'inventari de béns municipals.  
4. Documentació específica per a entitats sense fi de lucre.  
a) En el cas d'obres, declaració responsable en què conste la data de construcció de l'edifici i, si escau, les de totes les obres de reforma.  
  
b) Nota simple acreditativa del registre de la propietat del domini i altres drets reals sobre l'immoble objecte de l'ajuda. Quan qui sol·licita tinga la possessió de l'edifici en qualitat d'arrendatari o cessionari, haurà d'aportar una còpia compulsada del contracte d'arrendament o cessió d'ús (per una entitat local o una entitat pública o privada), que haurà de tindre una durada mínima de 10 anys.  
c) Llicència d'obres, si escau.  
5. Documentació específica per a les sol·licituds de subvenció per a l'adaptació de platges (obres o equipament): declaració responsable amb el compromís de l'entitat local de disposar d'un equip humà, format per a fer les labors d'assistència i manteniment de la platja accessible durant el període estival.  
  
Sisé. Termini de resolució i publicació  
1. El termini màxim per a resoldre i publicar la resolució serà de quatre mesos comptats des de la publicació d'aquesta convocatòria en el Diari Oficial de la Generalitat Valenciana.  
2. La resolució de concessió o denegació de les sol·licituds es publicarà en el Diari Oficial de la Generalitat Valenciana (DOGV), en compliment del que estableix la Llei 38/2003, de 17 de novembre, general de subvencions, sobre publicitat de subvencions concedides, i com que es tracta d'un procediment de concurrència competitiva es publicarà a través del diari oficial esmentat a l'empara del que estableix l'article 45.1.b de la Llei 39/2015, d'1 d'octubre, del procediment administratiu comú de les administracions públiques.  
3. Transcorregut el termini esmentat en el primer punt sense que s'haja produït la publicació de la resolució, les entitats interessades podran entendre desestimades les seues sol·licituds per silenci administratiu. Tot això, sense perjudici que subsistisca l'obligació legal de l'Administració de resoldre expressament sobre la petició formulada.  
4. Correspon, en tot cas, a la persona titular de la Direcció General de Diversitat Funcional la resolució de les sol·licituds previ informe i proposta de la Comissió d'Avaluació, una vegada es publique la resolució de la vicepresidenta del Consell i consellera d'Igualtat i Polítiques Inclusives per la qual es donarà publicitat a la línia pressupostària concreta i a l'import global màxim definitiu destinat a la concessió de les ajudes que preveu aquesta convocatòria.  
Aquesta comissió elaborarà, seguint l'ordre de puntuació, una llista única prioritzada d'expedients complets per cada tipus d'acció o ajuda, i elevarà a l'òrgan competent per a la concessió de subvencions les propostes de concessió a favor del nombre de beneficiaris que permeten les disponibilitats de crèdit.  
5 La Comissió d'Avaluació podrà reunir-se i elevar a l'òrgan competent la proposta de resolució de totes les ajudes corresponents a les actuacions enquadrada en cada una de les actuacions previstes en l'apartat primer, punt 2.  
  
Seté. Recursos  
Les resolucions que es dicten conformement a allò que disposa l'article anterior posaran fi a la via administrativa, i contra aquesta es podrà interposar recurs potestatiu de reposició en el termini d'un mes comptador des de l'endemà de la seua notificació o bé directament recurs contenciós administratiu, en el termini de dos mesos comptats des de l'endemà de la seua notificació, de conformitat amb el que disposa l'article 46 de la Llei 29/1998, de 13 de juliol, reguladora de la jurisdicció contenciosa administrativa.  
  
Huité. Criteris de valoració de les sol·licituds  
1. La valoració de les sol·licituds s'efectuarà previ informe favorable del Servei d'Oficina Tècnica de Projectes i Obres. Les sol·licituds l'informe de les quals siga favorable es valoraran atesos els criteris següents:  
a) Interés i repercussió social del projecte d'inversió (d'acord amb les necessitats, la incidència social i la cobertura territorial): fins a un màxim de 50 punts.  
Per a això es tindran en compte els epígrafs i els criteris següents:  
a.1). Justificació d'objectius i necessitats que cal atendre inclosos en la memòria de la sol·licitud: fins a un màxim de 20 punts, de la manera següent:  
- Justificació adequada de l'adaptació, que es valorarà fins a un màxim de 10 punts.  
- Justificació de les necessitats socials que cobreix, que es valorarà fins a un màxim de 10 punts.  
a.2). Incidència social: fins a un màxim de 15 punts.  
- Edificis de concurrència pública per a usos cívics, de titularitat d'entitats locals, segons aforament, conformement al barem següent:  
  
Aforament Punts  
Superior a 100 15  
De 51 a 100 10  
Menys de 50 5  
  
  
- Edificis de concurrència pública per a usos i finalitats socials, de titularitat d'entitats sense ànim de lucre, segons el nombre de socis, en cas d'associacions, conformement al barem següent.  
  
Socis Punts  
Superior a 200 15  
De 100 a 200 10  
Menys de 100 5  
  
  
En cas que l'entitat sense ànim de lucre no tinga caràcter d'associació, s'emprarà el barem d'aforament.  
- En cas que l'actuació es desenvolupe en un espai públic (no edificatori), segons el nombre d'usuaris/any, conformement al barem següent:  
  
Nre. d'usuaris Punts  
Superior a 200 15  
De 100 a 200 10  
Menys de 100 5  
  
  
a.3). Localització o àrea geogràfica: fins a un màxim de 15 punts, segons es duga a terme l'actuació en població:  
- De menys de 5.000 habitants: 15 punts  
De 5.001 a 20.000 habitants: 10 punts  
- De més de 20.000 habitants: 5 punts  
b) Cofinançament dels sol·licitants en relació amb el cost total de l'equipament, l'obra o l'actuació: fins a un màxim de 20 punts, d'acord amb el barem següent:  
  
Aportació de l'entitat Punts  
A partir del 75 % 20  
Del 60 al 74 % 15  
Del 50 al 59 % 10  
  
  
c) Projectes globals o integrals que suposen una millora d'accessibilitat universal en un edifici o en un espai públic: fins a un màxim de 20 punts, d'acord amb els criteris de valoració següents:  
c.1) Projectes d'actuació global o integral tendents a la superació de barreres físiques i de la comunicació en la totalitat d'un edifici o d'una àrea espacial superior a 300 m² i que cobreix les necessitats de tota mena de diversitat funcional: 20 punts.  
c.2) Projectes d'actuació global o integral tendents a la superació de barreres físiques i de la comunicació en la totalitat d'un edifici o d'una àrea espacial de fins a 300 m² i que no cobreix les necessitats de tota mena de diversitat funcional: 10 punts.  
d) Altres criteris funcionals o d'interés social (clàusules socials): fins a un màxim de 10 punts.  
La valoració d'aquest apartat s'efectuarà conformement als epígrafs i els criteris de valoració següents:  
d.1) L'experiència de l'entitat i de l'equip humà en matèria específica d'igualtat de dones i homes, que assenyala actuacions i treballs realitzats durant els tres últims anys, així com titulació, formació i experiència específica en matèria de gènere. Aquest criteri es valorarà amb un màxim de 3 punts, a raó d'un punt per any acreditat d'implantació d'un pla d'igualtat.  
En el cas de les entitats sense ànim de lucre, els plans d'igualtat els ha de visar l'òrgan competent per a això abans de la finalització del termini de presentació de sol·licituds.  
d.2) La creació i el manteniment d'ocupació per a persones amb un grau de discapacitat igual o superior al 33 %. Aquest criteri es valorarà amb un màxim de 7 punts, de la manera següent:  
- En cas d'entitats amb plantilla inferior a 50 treballadors: si disposen de 2 treballadors amb discapacitat, 7 punts; si disposen d'1 treballador amb discapacitat, 5 punts.  
- En cas d'entitats amb plantilla de 50 o més treballadors: si disposen de 3 treballadors amb discapacitat, 7 punts; si disposen de 2 treballadors amb discapacitat, 5 punts.  
2. L'ordre de prelació per a la concessió de subvencions es determinarà en funció de la puntuació obtinguda per les sol·licituds i no es podrà concedir subvenció a les sol·licituds que no obtinguen la puntuació mínima de 40 punts.  
En cas d'empat de puntuació, tindran la preferència per a l'atorgament i ordre de prioritat les sol·licituds de l'entitat i/o les entitats que acrediten que, amb anterioritat a la publicació de la convocatòria corresponent, disposen de més percentatge de treballadors i treballadores amb discapacitat en relació amb les respectives plantilles, d'acord amb el que estableix l'Ordre 1/2016, de 20 de gener.  
En el supòsit de persistir l'empat, es considerarà la puntuació més elevada obtinguda en l'apartat a.1) (Justificació dels objectius i les necessitats) i, en cas de persistir l'empat, es considerarà la puntuació més alta obtinguda en l'apartat a.2) (Incidència social).  
  
Nové. Criteris per a determinar import de la subvenció  
1. La quantia màxima que es podrà concedir a cada entitat serà el 50 % de la quantia del projecte per al qual se sol·licita la subvenció i per un import màxim de 50.000 ?.  
2. El percentatge de l'ajuda que s'haurà de concedir sobre el cost total de l'actuació es determinarà conformement a la puntuació obtinguda i d'acord amb els percentatges màxims que s'assenyalen a continuació, i no es podrà concedir subvenció a les sol·licituds que no obtinguen la puntuació mínima de 40 punts.  
  
Puntuació obtinguda % Subvenció sobre l'import subvencionable  
> 85 punts 50  
De 80 a 84 punts 47  
De 70 a 79 punts 45  
De 60 a 69 punts 40  
De 50 a 59 punts 30  
De 40 a 49 punts 25  
  
  
3. L'import de les subvencions en cap cas podrà ser d'una quantia que, aïlladament o en concurrència amb altres subvencions, ajudes, ingressos o recursos de l'entitat, per a la mateixa finalitat, supere el cost de l'activitat subvencionada.  
4. La quantitat concedida es veurà afectada per la possible baixa en l'execució de l'obra o en l'adquisició de l'equipament.  
  
Desé. Condicions de la concessió de subvenció  
1. Les entitats beneficiàries de la subvenció queden obligades a:  
a) Aportar, almenys, el 50 % dels costos de l'actuació per als quals se sol·licita la subvenció, amb finançament propi o concurrent d'altres institucions.  
b) Fer l'activitat que fonamenta la concessió de la subvenció (obra o equipament) durant l'exercici 2019 i, en tot cas, abans del termini establit per a la justificació de despeses.  
c) En cas d'obres, el Servei d'Oficina Tècnica de Projectes i Obres de la Vicepresidència i Conselleria d'Igualtat i Polítiques Inclusives haurà d'informar el projecte tècnic favorablement. Els projectes tècnics que no s'adeqüen a les prescripcions tècniques establides en els informes de l'Oficina Tècnica no podran acollir-se a les ajudes convocades en aquesta resolució.  
d) Comunicar, almenys amb quinze dies d'antelació a la data prevista d'inici, qualsevol canvi en el projecte, per causa aliena a la voluntat de l'entitat, que podrà ser objecte d'una nova valoració i s'haurà d'autoritzar, si escau, mitjançant resolució de l'òrgan concedent.  
  
e) Comunicar a l'òrgan concedent la concessió de subvencions de qualsevol ens públic o privat per a la mateixa finalitat i en aquest cas es farà la modificació oportuna de la valoració i la resolució de l'òrgan concedent.  
f) Sotmetre's a les actuacions d'inspecció i comprovació de la veracitat de les dades aportades i de la destinació donada als fons rebuts, així com les de control financer que corresponen a la Intervenció General i les previstes en la legislació per als perceptors de fons públics.  
g) Mantindre l'actuació objecte de subvenció (obra o equipament) en condicions adequades de conservació i manteniment per un període mínim de 10 anys.  
h) Deixar constància expressa de la condició d'actuació que ha subvencionat la Generalitat en qualsevol relació amb tercers.  
2. Es considera despesa subvencionable en les subvencions per a la millora de les condicions d'accessibilitat al medi físic únicament les despeses necessàries en elements d'obra i/o adquisició d'equipaments per a garantir l'accessibilitat universal, d'acord amb el tipus d'acció.  
  
  
Onzé. Pagament de la subvenció  
1. El pagament de la subvenció per a la millora de les condicions d'accessibilitat s'efectuarà:  
a) En cas que es concrete en l'adquisició d'equipaments, contra la presentació de factures expedides de forma legal.  
b) En cas que comporte la realització d'obres, els pagaments s'efectuaran, sempre, contra certificació d'obra que ha expedit un tècnic competent d'acord amb les condicions de finançament establides i de conformitat amb el projecte presentat i la factura corresponent a aquest. Per a les certificacions d'obra s'utilitzarà el model oficial, que apareix com a annex IV d'aquesta resolució.  
2. En el cas de les entitats locals, les factures se substituiran per certificat de l'interventor local en què consten les quantitats aplicades a fi de la subvenció amb detall exprés dels diferents conceptes subvencionats, de les unitats i dels imports parcials. Aquestes quantitats han de trobar-se, almenys, en situació d?«obligacions reconegudes», i així haurà de fer-se constar en la certificació.  
  
Així mateix, constitueix un requisit per al pagament de la subvenció a entitats locals l'acreditació d'estar al corrent en el compliment de l'obligació de rendició dels seus comptes anuals a la Sindicatura de Comptes, de conformitat amb el que disposa l'article 199 de la Llei 8/2010, de 23 de juny, de la Generalitat, de règim local de la Comunitat Valenciana, i l'article 49.3 de l'Ordre 1/2016, de 20 de gener, de la Vicepresidència i Conselleria d'Igualtat i Polítiques Inclusives.  
  
3. En els casos que siga preceptiva la presentació de tres ofertes, a elecció entre aquestes haurà d'aportar-se en la justificació de despeses i es farà conforme a criteris d'eficiència i economia, i s'ha de justificar expressament en una memòria l'elecció quan no recaiga en la proposta econòmica més avantatjosa.  
  
Dotzé. Forma i termini de justificació de les subvencions  
1. La justificació de la subvenció es farà a través de l'aplicació telemàtica establida a aquest efecte i mitjançant la presentació de la documentació necessària per a acreditar la despesa realitzada, conforme a allò que estipula l'apartat onzé.  
2. El termini màxim de presentació de la justificació de les subvencions per a equipaments serà el dia 15 d'octubre de 2019.  
3. El termini màxim de presentació de la justificació de les subvencions per a obres finalitzarà, en tot cas, el dia 15 de novembre de 2019.  
  
  
Tretzé. Pla de control  
Es durà a terme un pla de control de la realització de l'activitat subvencionada mitjançant la comprovació i el control de la documentació de caràcter econòmic justificativa de l'activitat realitzada relativa al projecte, de conformitat amb allò que estableix l'article 169 de la Llei 1/2015, de 6 de febrer, d'hisenda pública, del sector públic instrumental i de subvencions.  
El tipus de control serà administratiu, sobre una mostra aleatòria de les subvencions concedides en aquesta convocatòria. Així mateix, es faran controls de camp mitjançant la visita a alguna de les entitats beneficiàries per a comprovar l'execució de l'activitat.  
El control es farà sobre almenys un 10 % de la quantia total de la línia de subvenció pressupostada.  
Tot això amb la finalitat de comprovar la veracitat de les dades consignades en la documentació presentada, així com el compliment dels requisits per a la percepció de l'ajuda.  
  
Contra aquesta resolució, que esgota la via administrativa, podrà interposar-se recurs contenciós administratiu en el termini de dos mesos, comptats des de l'endemà de la publicació d'aquesta, d'acord amb el que estableixen els articles 8 i 46.1 de la Llei 29/1998, de 13 de juliol, reguladora de la jurisdicció contenciosa administrativa, o, potestativament, recurs de reposició davant d'aquest mateix òrgan en el termini d'un mes, computat en els mateixos termes, de conformitat amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques. Tot això sense perjudici que els qui hi estan interessats puguen presentar-ne qualsevol altre que estimen pertinent.  
  
València, 14 de desembre de 2018.- La vicepresidenta del Consell i consellera d'Igualtat i Polítiques Inclusives: Mónica Oltra Jarque.